《瑶瑟怨》
明代·王汝玉

多情莫学泽中兰，有恨莫为江上莲。兰心守死心不改，莲根折断丝犹牵。

君不见天荒地老皆如此，千古湘娥怨湘水。至今血泪洒丛篁，点点香含露痕紫。

涔阳西望烟凄凄，鹧鸪飞入烟中啼。苍梧波杳彩云灭，万里孤光秋月迷。

西风北渚蘋花白，归梦未知身是客。夜弹瑶瑟渡江来，九疑翠黛浓如滴。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。